Bács-Kiskun vármegye újabb területén jelent meg a madárinfluenza

A Nemzeti Élelmiszerlánc-biztonsági Hivatal (Nébih) laboratóriuma magas patogenitású madárinfluenza vírus jelenlétét igazolta Bács-Kiskun vármegye egy korábban még nem érintett területén. Az érintett állomány felszámolása folyamatban van.

A Bács-Kiskun vármegyei Bácsszentgyörgy településen található, közel 30 000 példányt számláló tojótyúktelepen az állattartó az állatok gubbasztása és étvágytalansága, valamint a megemelkedett elhullás miatt gyanakodott a madárinfluenzára. A Nébih laboratóriuma a vírus H5N1 altípusát mutatta ki az elhullott állatokból.

A szóban forgó állományok felszámolása folyamatban van. A hatóság az adott gazdaságok körül kijelölte a 3 km sugarú védőkörzetet, és meghatározta a 10 km sugarú felügyeleti (megfigyelési) körzetet. Megkezdődött a betegség megjelenésének okait feltáró járványügyi nyomozás is.

A járvány mielőbbi lecsengése érdekében továbbra is kiemelt jelentőséggel bír a járványvédelmi előírások maradéktalan betartása. Mivel a vírus már nemcsak a vonuló, hanem a hazai vadmadarakban is jelen van, ezért az ellenük való védekezés nemcsak a vonulási időszakban, hanem egész évben rendkívül fontos. Többek között fedetten kell tárolni takarmányt és az alomanyagot, valamint mindent meg kell tenni annak érdekében, hogy a baromfik és a vadmadarak közvetlen vagy közvetett érintkezésének kockázata minimálisra csökkenjen. Ezen kívül kiemelt figyelmet kell fordítani a telepeken a személy- és járműforgalom minimális szinten tartására, továbbá arra, hogy azok kizárólag a járványvédelmi előírások szigorú betartásával történjenek.

A madárinfluenzával kapcsolatban minden további információ elérhető a Nébih portál tematikus aloldalán.

Sajtókapcsolat:

* +36 70 436 0384
* nebih@nebih.gov.hu

Eredeti tartalom: Nemzeti Élelmiszerlánc-biztonsági Hivatal

Továbbította: Helló Sajtó! Üzleti Sajtószolgálat

Ez a sajtóközlemény a következő linken érhető el:https://hellosajto.hu/9595/bacs-kiskun-varmegye-ujabb-teruleten-jelent-meg-a-madarinfluenza/